Tienermeisie verkrag, vermoorDie Oos-Kaapse polisie ondersoek aanklagtes van moord en verkragting na hulle Sondagaand op die liggaam van ŉ tienermeisie afgekom het. Die 17-jarige het verskeie steekwonde aan haar liggaam gehad. Luitenant-kolonel Mzukisi Fatyela, ŉ polisiewoordvoerder, sê haar liggaam is omstreeks 20:00 in Lubacweni naby Mount Frere in die Oos-Kaap gevind. “Volgens ŉ mediese ondersoek is die tiener doodgesteek nadat sy verkrag is. Na wat verneem word, het sy Sondagmiddag saam met twee seuns geloop toe twee mans hulle genader het. Die mans het ŉ geweer op die seuns gerig, waarna hulle die meisie met geweld ontvoer het,” het Fatyela gesê. Niemand is nog in verband met die voorval in hegtenis geneem nie.